L 130/154
EL
Επίσημη Εφημερίδα της Ευρωπαϊκής Ένωσης
16.5.2023
(91)
Προκειμένου να αυξηθεί η βεβαιότητα για τους πολίτες ότι η τιμή του άνθρακα κατά τα πρώτα έτη του νέου συστήματος εμπορίας εκπομπών δεν υπερβαίνει τα 45 ευρώ, είναι σκόπιμο να συμπεριληφθεί πρόσθετος μηχανισμός σταθερότητας των τιμών για την αποδέσμευση δικαιωμάτων από το αποθεματικό για τη σταθερότητα της αγοράς σε περίπτωση που η τιμή του άνθρακα υπερβαίνει το επίπεδο αυτό.
Κατ’ αρχήν, το μέτρο θα πρέπει να εφαρμόζεται μία φορά κατά τη διάρκεια περιόδου 12 μηνών.
Ωστόσο, θα πρέπει επίσης να μπορεί να εφαρμοστεί εκ νέου κατά τη διάρκεια της ίδιας περιόδου των 12 μηνών όταν η Επιτροπή, επικουρούμενη από την επιτροπή για την αλλαγή του κλίματος, θεωρεί ότι η εξέλιξη της τιμής δικαιολογεί νέα αποδέσμευση δικαιωμάτων.
Λαμβανομένου υπόψη του στόχου του μηχανισμού αυτού για τη διασφάλιση της σταθερότητας κατά τα πρώτα έτη του νέου συστήματος εμπορίας εκπομπών, η Επιτροπή θα πρέπει να αξιολογήσει τη λειτουργία του και κατά πόσον θα πρέπει να συνεχιστεί και μετά το 2029.
(92)
Ως πρόσθετος μηχανισμός διασφάλισης πριν από την έναρξη της εμπορίας εκπομπών στα κτίρια, τις οδικές μεταφορές και σε πρόσθετους τομείς, θα πρέπει να είναι δυνατή η καθυστέρηση της εφαρμογής του ανώτατου ορίου και των υποχρεώσεων παράδοσης όταν οι τιμές χονδρικής πώλησης φυσικού αερίου ή πετρελαίου είναι εξαιρετικά υψηλές σε σύγκριση με τις ιστορικές τάσεις.
Ο μηχανισμός θα πρέπει να είναι αυτόματος, δηλαδή η εφαρμογή του ανώτατου ορίου και των υποχρεώσεων παράδοσης θα πρέπει να καθυστερεί κατά ένα έτος, εάν πληρούνται συγκεκριμένα σημεία ενεργοποίησης των τιμών ενέργειας.
Οι τιμές αναφοράς θα πρέπει να καθορίζονται με βάση τις συμβάσεις αναφοράς στις αγορές χονδρικής πώλησης φυσικού αερίου και πετρελαίου, οι οποίες είναι άμεσα διαθέσιμες και οι πλέον σημαντικές για τους τελικούς καταναλωτές.
Θα πρέπει να προβλεφθούν ξεχωριστές συνθήκες ενεργοποίησης για τις τιμές του φυσικού αερίου και του πετρελαίου, καθώς η εξέλιξη των τιμών τους ακολουθεί διαφορετικές ιστορικές τάσεις.
Για να διασφαλιστεί η ασφάλεια της αγοράς, η Επιτροπή θα πρέπει να αποσαφηνίσει την εφαρμογή της καθυστέρησης αρκετά νωρίτερα, μέσω ανακοίνωσης στην Επίσημη Εφημερίδα της Ευρωπαϊκής Ένωσης.
(93)
Η εφαρμογή της εμπορίας εκπομπών στον τομέα των κτιρίων, των οδικών μεταφορών και σε πρόσθετους τομείς θα πρέπει να παρακολουθείται από την Επιτροπή, συμπεριλαμβανομένου του βαθμού σύγκλισης των τιμών με το υφιστάμενο ΣΕΔΕ της ΕΕ, και, εφόσον απαιτείται, θα πρέπει να προτείνεται στο Ευρωπαϊκό Κοινοβούλιο και το Συμβούλιο επανεξέταση για τη βελτίωση της αποτελεσματικότητας, της διαχείρισης και της πρακτικής εφαρμογής της εμπορίας εκπομπών για τους εν λόγω τομείς με βάση τις αποκτηθείσες γνώσεις και την αυξημένη σύγκλιση των τιμών.
Θα πρέπει να ζητηθεί από την Επιτροπή να υποβάλει την πρώτη έκθεση για τα θέματα αυτά έως την 1η Ιανουαρίου 2028.
(94)
Προκειμένου να εξασφαλιστούν ενιαίες προϋποθέσεις για την εφαρμογή του άρθρου 3ζα παράγραφος 2, του άρθρου 3ζστ παράγραφοι 2 και 4, του άρθρου 10β παράγραφος 4, του άρθρου 12 παράγραφοι 3δ και 3γ, του άρθρου 14 παράγραφος 1, του άρθρου 30στ παράγραφοι 3 και 5 και του άρθρου 30η παράγραφος 7 της οδηγίας 2003/87/ΕΚ, θα πρέπει να ανατεθούν εκτελεστικές αρμοδιότητες στην Επιτροπή.
Για να εξασφαλιστούν συνέργειες με το υφιστάμενο κανονιστικό πλαίσιο, η ανάθεση εκτελεστικών αρμοδιοτήτων στα άρθρα 14 και 15 της εν λόγω οδηγίας θα πρέπει να επεκταθεί ώστε να καλύπτει τα κτίρια, τις οδικές μεταφορές και πρόσθετους τομείς.
Οι εν λόγω εκτελεστικές αρμοδιότητες, εκτός από τις εκτελεστικές αρμοδιότητες σε σχέση με το άρθρο 2ζστ παράγραφος 2 και το άρθρο 12 παράγραφοι 3δ και 2γ της οδηγίας 2003/87/ΕΚ, θα πρέπει να ασκούνται σύμφωνα με τον κανονισμό (ΕΕ) αριθ.
182/2011 του Ευρωπαϊκού Κοινοβουλίου και του Συμβουλίου (30).
(95)
Προκειμένου να επιτευχθούν οι στόχοι που καθορίζονται στην παρούσα οδηγία και σε άλλα νομοθετήματα της Ένωσης, ιδίως οι στόχοι του κανονισμού (ΕΕ) 2021/1119, η Ένωση και τα κράτη μέλη της θα πρέπει να αξιοποιούν τα πλέον πρόσφατα επιστημονικά στοιχεία κατά την εφαρμογή πολιτικών.
Επομένως, όταν η ευρωπαϊκή επιστημονική συμβουλευτική επιτροπή για την κλιματική αλλαγή παρέχει επιστημονικές συμβουλές και εκθέσεις επί θεμάτων σχετικά με το ΣΕΔΕ της ΕΕ, η Επιτροπή θα πρέπει να λαμβάνει υπόψη τις εν λόγω συμβουλές και εκθέσεις, ιδίως όσον αφορά την ανάγκη για πρόσθετες πολιτικές και μέτρα της Ένωσης για τη διασφάλιση της συμμόρφωσης με τους σκοπούς και τους στόχους του κανονισμού (ΕΕ) 2021/1119, καθώς και πρόσθετες πολιτικές και μέτρα της Ένωσης ενόψει της φιλοδοξίας και της περιβαλλοντικής ακεραιότητας των παγκόσμιων αγορακεντρικών μέτρων για τις αεροπορικές και θαλάσσιες μεταφορές.
(96)
Για να αναγνωριστεί η συμβολή των εσόδων του ΣΕΔΕ της ΕΕ στην κλιματική μετάβαση, θα πρέπει να θεσπιστεί σήμα ΣΕΔΕ της ΕΕ.
Μεταξύ άλλων μέτρων για τη διασφάλιση της προβολής της χρηματοδότησης από το ΣΕΔΕ της ΕΕ, τα κράτη μέλη και η Επιτροπή θα πρέπει να διασφαλίζουν ότι τα έργα και οι δραστηριότητες που υποστηρίζονται μέσω του Ταμείου Εκσυγχρονισμού και του Ταμείου Καινοτομίας αναφέρονται σαφώς ως προερχόμενα από τα έσοδα του ΣΕΔΕ της ΕΕ, με την επίδειξη κατάλληλου σήματος.
(30) Κανονισμός (ΕΕ) αριθ.
182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ.
13).